የዘመን ባንክ ዋና መሥሪያ ቤት ሕንፃ ግንባታ ለቻይና ኮንትራክተር ተሰጠ
የአገሪቱ የፋይናንስ ተቋማት መንደር እንደሚሆን በሚጠቀበውና በተለምዶ ሠንጋ ተራ ተብሎ በሚጠራው አካባቢ፣ ዘመን ባንክ ባለ 34 ፎቅ ሕንፃ ግንባታ ለማከናወን ያወጣውን ጨረታ ቻይና ውዩ የተባለው የቻይና ኩባንያ አሸንፎ የኮንትራት ስምምነት ተፈራረመ፡፡ኮንትራክተሩ ሕንፃውን ለመገንባት አሸናፊ የሆነበት ዋጋ 1.23 ቢሊዮን ብር ሲሆን፣ ሥራውን ለመጀመር የሚያስችለውን የኮንትራት ስምምነት ዓርብ ነሐሴ 13 ቀን 2008 ዓ.ም. ከባንኩ ጋር ተፈራርሟል፡፡130 ሜትር ርዝመት ያለው ይህ ሕንፃ በሦስት ዓመት እንደሚጠናቀቅ ተገልጿል፡፡ ሕንፃው ሙሉ ለሙሉ ለባንኩ አገልግሎት እንደሚውል ተገልጿል፡፡ የዘመን ባንክ ዋና መሥሪያ ቤትን ለመገንባት የኮንትራት ውል የፈረመው የቻይና ኩባንያ ኢትዮጵያ ውስጥ የገባው እ.ኤ.አ. 2014 እንደሆነ የተገኘው መረጃ ያስረዳል፡፡ የዘመን ባንክ ሕንፃ ግንባታም የመጀመርያው እንደሆነ ለማወቅ ተችሏል፡፡በአሁኑ ወቅት በፋይናንስ ተቋማቱ መንደር የዋና መሥሪያ ቤት ሕንፃቸውን ከጀመሩ ባንኮች ውስጥ ኅብረት ባንክ የግንባታ ሥራውን የሰጠው ለቻይና ኮንትራክተር ነው፡፡ወጋገን ባንክም ስታዲየም አካባቢ ግንባታውን በማጠናቀቅ ላይ ሲሆን፣ የኢትዮጵያ ንግድ ባንክ ደግሞ ባለ 42 ፎቅ የዋና መሥሪያ ቤቱን ሕንፃ ግንባታ አስጀምሯል፡፡እነዚህ ባንኮች የሕንፃ ግንባታ ሥራዎቻቸውን የሰጡት ለቻይና ኩባንያዎች ሲሆን፣ በከተማው ውስጥ የሚሠሩ ትልልቆቹ የፋይናንስ ተቋማት ሕንፃዎች በቻይና ኩባንያዎች በተመሳሳይ እየተገነቡ ይገኛሉ፡፡ በቅርቡ ጨረታቸው ይከፈታል ተብለው በሚጠበቁ የፋይናንስ ተቋማት ሕንፃዎች ግንባታዎች ላይ የተለያዩ የቻይና ኩባንያዎች ተሳትፎ ጎልቶ እየታየ መሆኑን ለማወቅ ተችሏል፡፡ 